text: Pressede økologer får hjælp
  03 oktober 2013 kl. 16.04
  Pressede økologiske producenter får nu hjælp fra organisationen Landbrug & Fødevarer.
  Efter at Jyllands-Posten har skrevet, at pengeinstitutterne er begyndt at presse danske landmænd til at opgive økologien, melder organisationen Landbrug & Fødevarer sig nu på banen.
  Landbrug & Fødevarer er på vej med hjælp til de økologer, der oplever pres fra bankerne.
  - Det må være uvidenhed om økologisk produktion fra bankernes side. For selv om driftsresultatet for de økologiske mælkeproducenter faldt fra 2011 til 2012, så har der over de seneste syv år været en bedre indtjening på 180.000 kroner i gennemsnit for netop de økologiske mælkeproducenter, siger Uffe Bie, formand for økologisektionen i Landbrug & Fødevarer.
  Og der er hjælp på vej:
  - Vi er blandt andet på vej med et rådgivningsprodukt, der giver et overblik over økonomien i økologisk mælkeproduktion, og som konsulenter og økologiske landmænd kan bruge til at vise bankerne, at der er en fornuftig økonomi i økologien, fortæller Ole Bloch Engellyst, økologichef i Videncentret for Landbrug.
  